Hiivahommia: Bavik Pilaarbijter Bruin
Dubbel/bruin -tyypin ale belgipanimolta, jonka tuotteet eivät aiempien kokeilujen perusteella ole juuri vakuuttaneet. Alkohin tämä olut tupsahti jo jokunen aika sitten hintaan 3,28€. Nimi kääntyy pilarinpurijaksi, joka Alkon sivujen mukaan tarkoittaa uskonnollista hurskastelijaa ja viittaa hollantilaisen Brueghelin maalaukseen 1500-luvulta... Historia on jännää, mutta onko pylväänpurijasta synkän sunnuntain pelastajaksi?
Tumman punaruskeassa oluessa on kuohuvaa vaahtoa melkoiset määrät, joten trappistilasia tarvitaan. Tuoksu on viileänä melko vaisu. Makeahkoa kuivahedelmää ja kevytä yrttisyyttä tuntuisi olevan ensinuuhkaisun perusteella. Ehkä myös marjasta alkoholisuutta. Lämmetessä mansikkainen marjaisuus lisääntyy ja aavistus appelsiiniakin ilmaantuu jostain. Olisiko maustettu appelsiininkuorella? Hiivan kevyt fenolisuus on ihan miellyttävää. Jälkimaku on melko yksioikoisen, joskin melko kevyen kandisokerinen ja hieman tunkkaisen marjainen. Aika ohueksi olut jää myös maltaisuuden puolesta. Liekö paahteinen vaikutelma peräisin maltaista, vai onko se alkoholin ja kandisokerin synergiaa? Tyylin parhaiden esimerkkien herkullisesta hedelmäisyydesta, aromikkaasta sokerisuudesta ja jälkimaun kypsästä ja aavistuksen katkerasta kuivuudesta mikään ei toteudu ihan kunnolla. Suutuntumaltaan olut on melko kevyt, mutta aika kuohkea kuitenkin. Myöhäistä jälkimakua häiritsee pieni nahkeus. Aika helppoa ja yksinkertaista juotavaa, mutta hakkaa silti tumman Leffen. Ehkä tämä voisi toimia helpohkona porttina belgioluiden maailmaan. Pisteet: 31/50
Lähettänyt esox klo 17:32